รายงานคณะกรรมการตรวจสอบ ประจำปี 2554

เรียน ท่านผู้ถือหุ้น บริษัท ซิมโฟนี่ คอมมูนิเคชั่น จำกัด (มหาชน)

คณะกรรมการตรวจสอบของบริษัท ซิมโฟนี่ คอมมูนิเคชั่น จำกัด (มหาชน)
ประกอบด้วยกรรมการอิสระจำนวน 3 ท่าน ซึ่งมีคุณสมบัติครบถ้วนตามข้อกำหนด ประกอบด้วย
นายจิตเกษม แสงสิงแก้ว เป็นประธานกรรมการตรวจสอบ นายวุฒิพงษ์ โมฬีชาติ และ นายประสิทธิ์
เหมวราพรชัย เป็นกรรมการตรวจสอบ โดยมี นางสาววรุณ เอี่ยมธนพรรณ
ซึ่งเป็นผู้จัดการแผนกตรวจสอบภายในเป็นเลขานุการคณะกรรมการตรวจสอบ

ในรอบปี 2554
คณะกรรมการตรวจสอบได้ปฏิบัติหน้าที่ครบถ้วนตามขอบเขตการปฎิบัติงานที่ได้กำหนดไว้ในกฎบัตรของคณะกรรมการตรวจสอบที่ได้รับอนุมัติจากคณะกรรมการบริษัท
โดยได้มีการประชุมคณะกรรมการตรวจสอบอย่างน้อยไตรมาสละ 1 ครั้ง และในปี 2554
ได้จัดให้มีการประชุมรวมทั้งสิ้นจำนวน 6 ครั้ง
ซึ่งกรรมการตรวจสอบทุกท่านได้เข้าร่วมประชุมครบทุกท่าน ทุกครั้ง และในการประชุมแต่ละครั้ง
ได้มีผู้บริหาร ผู้สอบบัญชี และผู้ตรวจสอบภายใน ร่วมประชุมตามความเหมาะสม ซึ่งสรุปผลได้ดังนี้

1.สอบทานงบการเงินรายไตรมาสและงบการเงินประจำปี 2554
เพื่อนำเสนอคณะกรรมการบริษัทพิจารณาอนุมัติ
โดยได้สอบถามและรับฟังคำชี้แจงจากผู้บริหารและผู้สอบบัญชีในเรื่องความถูกต้องครบถ้วนและความเพียงพอในการเปิดเผยข้อมูลของงบการเงินแล้ว
คณะกรรมการตรวจสอบมีความเห็นสอดคล้องกับกับผู้สอบบัญชีว่า
งบการเงินดังกล่าวมีความถูกต้องตามควรในสาระสำคัญตามมาตรฐานการบัญชีที่รับรองทั่วไป

2.สอบทานระบบการควบคุมภายใน
บริษัทได้จัดตั้งหน่วยงานตรวจสอบภายในเพื่อประเมินความเพียงพอ เหมาะสม
และประสิทธิผลของระบบการควบคุมภายใน โดยพิจารณาจากรายงาน การตรวจสอบภายใน
ของแต่ละไตรมาสตามแผนงานที่ได้รับอนุมัติ ทั้งนี้ไม่พบข้อบกพร่องที่เป็นสาระสำคัญ
มีการดูแลทรัพย์สินที่เหมาะสม จากการประเมินระบบการควบคุมภายใน
คณะกรรมการตรวจสอบมีความเห็นว่า บริษัทมีระบบการควบคุมภายในที่ดี
มีระบบการติดตามควบคุมดูแลอย่างเพียงพอ เหมาะสมและมีประสิทธิผล
สามารถจัดการความเสี่ยงให้อยู่ในระดับที่ยอมรับได้ และมีการติดตามผลอย่างต่อเนื่อง
อีกทั้งได้ว่าจ้างผู้ตรวจสอบภายในจากภายนอกเข้ามาทำการสอบทาน ให้ข้อเสนอแนะ
และติดตามผลอย่างอิสระ และเป็นประจำอย่างต่อเนื่อง

3.สอบทานการตรวจสอบภายใน
บริษัทได้ว่าจ้างผู้ตรวจสอบภายในจากภายนอกเพื่อทำการตรวจสอบและประเมินความเพียงพอของระบบการควบคุมภายใน
และรายงานผลการตรวจสอบต่อคณะกรรมการตรวจสอบอย่างสม่ำเสมอทุกไตรมาส
และเมื่อพิจารณาจากขอบเขตการปฏิบัติงาน หน้าที่ ความเป็นอิสระ รวมถึงรายงานต่าง ๆ แล้ว
คณะกรรมการตรวจสอบมีความเห็นว่า การตรวจสอบภายในมีความเพียงพอ เหมาะสม
และมีการติดตามผลแบบต่อเนื่อง

4.สอบทานการปฏิบัติตามกฎหมาย ว่าด้วยระเบียบและข้อกำหนดของตลาดหลักทรัพย์แห่งประเทศไทย
และกฎหมายที่เกี่ยวข้องกับธุรกิจของบริษัท รวมถึงข้อผูกพันที่บริษัทมีไว้กับบุคคลภายนอก
คณะกรรมการตรวจสอบได้มอบหมายให้เลขานุการบริษัทรับผิดชอบงานนี้โดยตรงและได้มีความเห็นว่า
บริษัทได้ปฏิบัติตามกฎหมาย ข้อกำหนด และข้อผูกพันที่บริษัทมีไว้กับบุคคลภายนอกแล้ว

5.สอบทานระบบบริหารความเสี่ยง ให้มีความเชื่อมโยงกับระบบการควบคุมภายใน
เพื่อจัดการความเสี่ยง โดยพิจารณาสอบทานนโยบาย และคู่มือการบริหารความเสี่ยง
รวมถึงความคืบหน้าของการบริหารความเสี่ยง คณะกรรมการตรวจสอบมีความเห็นว่า
บริษัทมีระบบบริหารความเสี่ยงที่มีประสิทธิภาพ และสอดคล้องกับคู่มือบริหารความเสี่ยง
ที่บริษัทจัดทำขึ้น มีการกำหนดความเสี่ยงที่ยอมรับได้
รวมทั้งมีการทบทวนความเสี่ยงให้สอดคล้องกับสถานการณ์ปัจจุบันอย่างสม่ำเสมอ

6.สอบทานรายการที่เกี่ยวโยงกันและการเปิดเผยข้อมูลของรายการดังกล่าว ซึ่งผู้สอบบัญชี
ได้เปิดเผยและแสดงรายการในงบการเงินและหมายเหตุประกอบงบการเงินแล้ว
คณะกรรมการตรวจสอบมีความเห็นสอดคล้องกับผู้สอบบัญชีว่า
รายการดังกล่าวเป็นรายการปกติการค้าและเป็นประโยชน์ต่อธุรกิจของบริษัท
รวมทั้งมีการเปิดเผยข้อมูลอย่างถูกต้องและครบถ้วน

7.พิจารณาคัดเลือก เสนอแต่งตั้ง และค่าตอบแทนผู้สอบบัญชี ประจำ ปี
2555เพื่อนำเสนอต่อคณะกรรมการบริษัท ให้ขออนุมัติจากที่ประชุมผู้ถือหุ้นประจำปี 2555
โดยได้พิจารณาผลการปฏิบัติงาน ความเป็นอิสระ และความเหมาะสมของค่าตอบแทนแล้ว
เห็นควรเสนอแต่งตั้ง บริษัท สำนักงาน เอินส์ท แอนด์ ยัง จำกัด เป็นผู้สอบบัญชีของบริษัท ประจำปี
2555 พร้อมค่าตอบแทนจำนวน 945,000 บาท

หากผู้สอบบัญชีได้รับการแต่งตั้ง ให้เป็นผู้สอบบัญชี ประจำปี 2555 จะจัดเป็นปีที่ 4 ติดต่อกัน ทั้งนี้
ผู้สอบบัญชีไม่มีความสัมพันธ์ใด ๆ กับบริษัท

8. การประเมินตนเองของคณะกรรมการตรวจสอบ
คณะกรรมการตรวจสอบได้ประเมินขอบเขตการปฏิบัติงานของตนเองในปี 2554
โดยเปรียบเทียบกับกฎบัตรของคณะกรรมการตรวจสอบ และแนวปฏิบัติที่ดี ซึ่งผลการประเมินพบว่า
ขอบเขตงานที่คณะกรรมการตรวจสอบได้ดำเนินการในปี 2554
มีความสอดคล้องกับกฎบัตรของคณะกรรมการตรวจสอบ และแนวปฏิบัติที่ดี

โดยสรุปคณะกรรมการตรวจสอบได้ปฏิบัติหน้าที่
ครบถ้วนตามที่ได้ระบุไว้ในกฎบัตรคณะกรรมการตรวจสอบ ที่ได้รับอนุมัติจากคณะกรรมการบริษัท
และเห็นว่าบริษัทได้มีการสอบทานรายการต่าง ๆ ดังกล่าวข้างต้น
และได้ปฏิบัติตามหลักการกำกับดูแลที่ดีแล้ว

ในนามคณะกรรมการตรวจสอบ

  (นายจิตเกษม แสงสิงแก้ว)

  ประธานกรรมการตรวจสอบ

  บริษัท ซิมโฟนี่ คอมมูนิเคชั่น จำกัด (มหาชน)